Nye EU-regler vender op og ned på kørekortet

EU er i færd med at vedtage det fjerde kørekortdirektiv – en omfattende modernisering af reglerne for, hvem der må køre hvad, og hvordan kørekort udstedes, fornyes og bruges i hele Europa. Målet er at gøre systemet enklere, mere digitalt og mere sikkert – men flere af forslagene har allerede skabt debat.

En af de mest populære ændringer er, at alle EU-borgere får mulighed for et digitalt kørekort, som kan ligge direkte på mobilen. Det vil fungere præcis som et fysisk kort og gælde i hele EU – ikke kun herhjemme, som i dag.

Samtidig oprettes et fælles europæisk register, der gør det lettere for myndighederne at håndhæve kørselsforbud og bøder på tværs af grænser. Mister du førerretten i Spanien, gælder det altså også i Danmark – og omvendt.

Elbiler får tungere grænse

EU hæver vægtgrænsen for køretøjer i kategori B – altså almindeligt kørekort – fra 3.500 til 4.250 kilo, hvis bilen er elektrisk eller drevet af alternative brændstoffer. Grunden er enkel: batterier vejer, og mange moderne elbiler og autocampere tipper i dag over den gamle grænse.

Ændringen betyder, at man fremover kan køre en tung elbil eller autocamper uden lastbilkort.

17-årige bag rattet

En af de mest omdiskuterede nyheder er, at unge kan tage kørekort allerede som 17-årige – og køre bil eller lastbil, hvis de ledsages af en erfaren fører. Når de fylder 18, må de køre alene.

Formålet er at give unge erfaring tidligere og afhjælpe den stigende mangel på chauffører i Europa.
Ordningen bliver dog frivillig for medlemslandene, og flere lande har allerede meldt ud, at de ikke vil give 17-årige adgang til tunge køretøjer.

For nye bilister indføres en toårig prøvetid efter bestået køreprøve. I den periode gælder nultolerance for alkohol, og reglerne for fart og sanktioner bliver skrappere. Formålet er at nedbringe antallet af dødsulykker blandt unge – en gruppe, som i dag kun udgør otte procent af bilisterne, men står bag to ud af fem dødsulykker i trafikken.

Nye krav til undervisning og test

Køreuddannelsen bliver opdateret til at afspejle nutidens trafik og teknologi. Elever skal lære om:

Brug af førerassistentsystemer.

Kørsel i dårligt vejr.

Risikoadfærd og miljøvenlig kørsel.

Hensyn til bløde trafikanter som cyklister og e-scooterbrugere.

Hvornår træder reglerne i kraft?

EU-Parlamentet og Ministerrådet ventes at færdigforhandle direktivet i løbet af oktober måned, hvorefter det skal implementeres i medlemslandene. De fleste ændringer – herunder digitalt kørekort og ny vægtgrænse – forventes at træde i kraft i løbet af 2027.

Danmark ventes at implementere hovedparten af reglerne, mens mere kontroversielle forslag som B1-licensen til 16-årige og tung lastbilkørsel for 17-årige sandsynligvis bliver fravalgt.

Nye EU-regler vender op og ned på kørekortet